Kim Christiansen (DF), 2008-11-06:
Det er jo ganske imponerende, at det for så mange medlemmer herinde kan være overraskende, at Dansk Folkeparti fremkommer med det her.
Det er faktisk nogenlunde lig med de ændringsforslag, vi stillede til L 164, da det blev fremsat - i øvrigt på baggrund af B 64, et beslutningsforslag fra Dansk Folkeparti om de her stramninger.
Under behandlingen af L 164 gjorde Dansk Folkeparti også opmærksom på, at det var meget lidt, der blev strammet op på sanktionsniveauet.
Bl.a. i tilfælde, hvor der er betydelig personskade, skal der som udgangspunkt idømmes en kort frihedsstraf, hedder det i skærpelsen, men strafferammen i færdselslovens § 9 er i forvejen op til et års ubetinget fængsel.
Så jeg ved ikke, hvad selve skærpelsen består i.
Det gav jeg også udtryk for, da vi behandlede L 164, og vi stillede så et ændringsforslag.
Det er så her, vi foreslår en minimumsstraf på 60 dages ubetinget fængsel.
Under samme paragraf gives ved formildende omstændigheder også bøde, og i lovforslaget er formildende omstændigheder, hvis der ikke er sket væsentlig skade på personen.
Det svarer jo til, at vi heller ikke skal straffe personer, der går rundt og skyder på hinanden, hvis bare de skyder ved siden af, eller at vi ikke skal straffe en bankrøver, hvis det ikke lykkes ham at få penge med sig.
Det er en underlig form, synes jeg, at vi siger: Jamen hvis der ikke er sket personskade, så pyt, så straffer vi det kun med en bøde.
Det ønsker vi ændret, og derfor fremsætter vi forslaget allerede nu.
Det er fuldstændig korrekt, at der ikke er det store erfaringsgrundlag med den nuværende lovgivning, men som sagt stillede vi også allerede det her som et ændringsforslag, da vi behandlede lovgivningen.
For vi mener ikke, at flugtbilisme under nogen former kun bør straffes med bøde.
Det, der skal straffes, er jo for så vidt ikke, om der er kommet en person mindre til skade eller slemt til skade.
Det, der skal straffes, er intentionen i at stikke af, og hvis det kun er en bøde, jamen så er det jo logisk - og det gjorde jeg også rede for, da vi behandlede lovforslaget - at en spritbilist eksempelvis kan se en vis fordel i at stikke af fra ulykkesstedet, hvis der ikke er sket væsentlig personskade, og så melde sig selv dagen efter, for så får spritbilisten kun en bøde i stedet for at miste sit kørekort.
Det var de ting, vi ville til livs med stramningen.
Det lykkedes ikke, og derfor fremsætter vi det her beslutningsforslag igen.
Jeg har ikke fantasi til at tro, at en spritbilist eller en flugtbilist stopper op efter at have kørt en cyklist ned for lige at tjekke, om der nu også er sket noget med vedkommende, eller der ikke er.
Når man stikker af efter at have påkørt et andet menneske, bør det under alle omstændigheder resultere i en frihedsstraf, for jeg tror som sagt ikke, at flugtbilisten er klar over, om der er sket lille eller stor skade på personen.
Så jeg går da ud fra, at der stadig væk er bred opbakning i Folketinget, det kunne jeg forstå at der var.
Pæne ord er der jo altid nok af fra denne fine talerstol, men der er stadig væk opbakning i Folketinget til at slå hårdt ned på mennesker, der af den ene eller den anden grund optræder ansvarsløst og flygter fra en trafikulykke.
Derfor er vores hensigt med det her beslutningsforslag at få fjernet bødekriteriet fuldstændigt og så indføre ubetinget fængsel i alle tilfælde, hvor der er tale om flugtbilisme.
Jeg kan ikke tage det seriøst, at hr. Villum Christensen siger: symbolpolitik, pjatteri.
Hvis det at håndtere sådan nogle ting og straffe mennesker, der stikker af og efterlader andre mennesker i en muligvis livstruende situation, er symbolpolitik og pjatteri - hr. Kim Andersen kaldte det for useriøst - er jeg nødt til at sige, at det måske mere er hr. Kim Andersen, der har haft en useriøs tilgang til det her beslutningsforslag og måske ikke helt har forstået, hvad det var, vi ville med det.
Fru Hanne Agersnap kalder det oven i købet for overbudspolitik.
Der er altså ikke ret meget overbudspolitik i at sikre, at vi har en lovgivning, der fungerer og giver en ordentlig straf til forbryderne.
Det kalder jeg ikke for overbudspolitik, det kalder vi i Dansk Folkeparti for sund fornuft.